Cesarhanmun/geonobi-data huggingface dataset:
地名: 淸道 (慶尚道, 郡)
年: 1669.0

○丙寅/藥房請入診, 上曰: "入診時, 領相亦入侍, 忠淸監司使之來待。" 及入侍, 戶判閔鼎重請對入侍。 命忠淸道時囚罪人疏決, 可興新倉, 姑令停役。 上於筵中, 以玉堂書啓事, 問議大臣, 領相鄭太和亦陳可興設倉貽弊之事, 請停役。 忠淸監司李䎘曰: "前日下諭, 使之詢問弊瘼, 故今方抄出。 而奴婢身貢指徵無處之類, 特令蠲減, 以施別恩, 則爲惠不少矣。" 太和曰: "此言是矣。 若明知虛實, 則朝廷何惜焉。" 許積曰: "使之精査蠲減可也。" 上命忠淸道內蠲減等事, 一依戊申行幸時施行, 命特減溫陽戊申條田稅及己酉條歲幣。

○丙寅/藥房請入診, 上曰: "領相、忠淸監司亦爲入侍。" 戶曹判書閔鼎重請對入侍。 上以玉堂書啓事, 問議於大臣, 領議政鄭太和亦陳可興設倉貽弊之事, 請停役。 忠淸監司李䎘曰: "前日下諭, 使之詢問弊瘼, 故今方抄出。 而奴婢身貢, 指徵無處之類, 特令蠲減, 以施別恩, 爲惠不少矣。" 太和曰: "此言是矣。 若明知虛實, 則朝廷何惜焉?" 左議政許積曰: "使之精査蠲減可矣。" 上命忠淸道內罪人, 速令疏決, 民役蠲減等事, 一依戊申行幸時例施行, 仍特減戊申條田稅及己酉條歲幣。 上以柳赫然旣革職無所屬, 命屬於本廳都提調。 上謂䎘曰: "民情之不能導達者, 採問以啓可也。" 䎘曰: "忠孝節義人, 當待各邑所報, 啓聞稟處矣。" 太和曰: "兪命胤曾經侍從之臣, 故參判棨之子也。 死於喪中, 其妻至斷三指, 取血以灌其口, 得活四日云。 其節行可尙, 似當有褒奬之典矣。" 上曰: "使本道監司啓聞擧行可也。"

○上御熙政堂, 引見大臣備局諸臣。 上曰: "六月之霜, 誠可異也。" 左議政許積曰: "霜降果非尋常災咎。 而農事付種則不減常年矣。" 上曰: "雨水不至過多乎?" 積曰: "雨水雖多, 不至害稼云矣。" 上曰: "六鎭少雨, 義州及江邊邑, 有旱災, 此最可慮。" 領議政鄭太和曰: "江邊旱荒則無賑救之穀, 是可悶也。" 積曰: "臣在鄕時聞之, 各司奴婢之指徵無處者, 爲今痼弊矣。" 太和曰: "忠淸監司李䎘狀啓中, 亦以此爲慮, 至於上聞, 而此事極爲難處矣。" 上謂承旨曰: "此是民瘼變通之事。 其啓本送于備局, 稟處可也。" 積曰: "平安道奴婢逃故之類, 亦近二千口。 忠淸道奴婢變通時, 一倂處置, 似當矣。" 上允之。 刑曹判書鄭知和曰: "全羅監司狀啓中, 民有繼母, 奸淫他夫者, 其子結縛告官。 以中廟朝受敎觀之, 則其母當服奸淫之律, 其子則宜以結縛繼母之罪, 治之矣。" 太和曰: "潛奸情跡, 旣已昭著, 而其繼母, 頗饒於財, 不爲分給, 故其子皆怨之, 其設心, 在於告其母而分其財。 故監司已重科之矣。" 上曰: "依中廟朝受敎處之。" 積曰: "李浣罷職之後, 久未出代, 甚可慮也。 或言柳赫然可以爲代, 而若移差, 則御營必多虛疎矣。" 太和曰: "李浣事, 臺啓甚緊, 豈可更委重任乎? 積曰: "浣且有身病, 不如姑遞矣。" 上曰: "誰可爲訓鍊大將者?" 太和曰: "李汝發爲平安兵使屬耳, 如不得已, 則可以爲之。 此外未知何人可合也。" 上曰: "訓局大將相議擬入。"
地名: 淸道 (慶尚道, 郡)
年: 1670.0

○上御養心閤, 引見大臣、備局諸宰。 左相許積曰: "湖西大同, 今秋等收米二斗減除, 民則蒙實惠。 而今年雖凶歉, 秋等則或可備納, 明春則決難徵捧。 秋等不減, 春等盡減似當矣。" 上然之。 積又曰: "全羅監司吳始壽啓請蠲役事, 今當減定, 而格浦、黔毛浦, 雖曰軍餉, 如此大無之年, 列邑飢民, 決難輸納本倉與諸山城。 還上一體捧留本邑, 六月以後分給者, 請特爲除耗。" 上許之。 積又曰: "始壽請許奴婢納米免賤。 此事旣有前例, 而不分男女壯弱, 每口捧米五十石矣。 今則何以爲之?" 上以事體當否, 問群臣, 群議皆以爲: "民方飢死, 賑救無策。 此事固知事體之苟簡, 而有不可恤也, 宜許之。" 上曰: "壯弱同價可乎?" 吏曹參議金萬基曰: "不當分壯弱也。" 右相洪重普曰: "十歲前, 則捧三十石, 十歲則皆捧五十石可矣。" 上許之。 積曰: "飢民逃散之中, 軍兵居半。 官備鳥銃及各樣軍裝, 自官家收聚, 限明秋藏置官庫, 戰船軍器, 亦爲一體藏置于官家, 宜當矣。" 上許之。 積又請: "今年如是大凶, 雖旱田, 例不給災, 而木綿田, 則不可不給災矣。" 又曰: "湖西之內浦, 嶺南之右道沿海, 米價稍勝, 請以本道監營流來銀三百兩、鹽作木一百五六十同, 使之買米給賑。" 上謂筵臣曰: "軍士逃亡、物故未代定者, 不減其番布, 自是定制, 而今年則不可膠守常規。 物故者之番布, 則限明秋, 代定間特許減除。" 執義申命圭以忠州量田, 待春改量事, 連啓, 上曰: "田政不均, 則改量可也。 而一邑許改, 則他邑必皆請改量, 以是難許矣。" 命圭曰: "臣初聞忠州量田不公之弊, 累日論啓, 而今聞大臣之言則忠淸道量田, 擧皆不均, 而其中淸州甚於忠州云。 臣之初不竝請改量之失, 在所難免, 請命遞斥。" 上命勿辭。 命圭仍啓: "淸州請一體改量, 其他不均之邑, 竝令戶判句管, 一一釐正。" 上曰: "使之待年改量, 而其他不均之邑, 亦令釐正可也。"
地名: 淸道 (慶尚道, 郡)
年: 1671.0

○執義李端錫、掌令李夏ㆍ朴贄啓曰: "忠淸道廢縣靑陽居私奴晉雄, 呈狀于本府曰: ‘本縣革罷, 今至八年。 値此凶荒, 邑無監賑之官, 百餘民人, 忍飢上來, 以復設之意, 來呈備局則備局以復設便否, 本道量度狀啓定奪之意題給, 故將爲轉呈本道之際, 定山縣監疑其不足於己, 怒其復縣之訴, 其時呈狀之類, 窮極侵暴, 使不得保存。 其弟楚雄稱以謀首, 其父善益及其兄弟三人, 不報監司, 別造大杖, 三日之內, 亂杖刑訊, 至加三次, 足指脚骨, 盡爲碎折, 父子四人, 命在頃刻。’ 云。 當初呈文, 係是擧邑之情願, 非一人之所爲, 則當此飢餓遑遑, 不保朝夕之日, 擅加殘酷之刑, 事之驚駭, 莫甚於此。 請令本道, 嚴覈實狀, 啓聞處置。" 上從之。
地名: 淸道 (慶尚道, 郡)
年: 1675.0

○申定公私賤娶他婢所生, 已贖者從良法。 時, 忠淸道觀察使孟冑瑞啓言, 乙未推刷令中, 寺奴娶私賤所生, 已贖於本主者, 還從父役之非, 上曰: "此輩旣已竭力圖贖其子女, 若又還屬公賤, 則實爲可憐。 公私賤理無異同, 所當一體從良。 令廟堂議之。" 備局請依受敎及己酉新定令甲, 回移他道, 亦一體知委。 掌隷院亦請私奴他婢所生已贖者, 奴之主又復濫侵, 依壓良法科斷, 從之。
地名: 淸道 (慶尚道, 郡)
年: 1688.0

○忠淸道
              沃川郡私婢桂香, 見其夫燒死, 亦投火中, 抱夫屍而同死, 道臣啓聞請褒。 許之。
地名: 淸道 (慶尚道, 郡)
年: 1710.0

○憲府論: "忠淸道
              溫陽居私婢生春稱名人, 來訴其子爲新昌居邊姓士夫所歐殺, 階庭之間, 血痕狼藉, 同里民人及檢尸時, 本官吏輩, 亦皆目覩, 本官偏聽邊哥之言, 前後供辭中緊切擧證, 任意刪去, 而無端放送, 終使推檢之擧, 盡爲氷釋。 冤死之狀, 無路申白, 累累哀籲, 情狀矜慘。 請令本道邊哥奴主及其看證人, 拿致京獄, 從公處斷。" 上允之。

○辛巳/江原道
              寧越郡民池莫立妻, 爲虎所囕, 其小女允分, 抱母腰不釋, 虎乃捨去。 全羅道
              珍山郡士人李國亮, 爲虎所咬, 其妻裵氏, 持鎌子追而擊之, 虎遂捨國亮, 咬食裵氏。 忠淸道
              海美縣私婢信香家, 夜失火, 屋宇盡燒。 其子五男驚起出外, 而知其母未及出, 冒焰突入, 與其母同死火中。 上聞之, 竝命旌閭。
地名: 淸道 (慶尚道, 郡)
年: 1722.0

○忠淸道
              石城縣囚推御寶僞造罪人權盡性, 同推施刑之際, 稱以欲爲告變云, 而石城縣及監營, 俱書納小紙, 故監司李宜晩, 馳啓以聞, 而使將校押送盡性, 所納兩小紙, 竝爲封進。 政院拆見其兩紙, 則石城縣所納者有曰: "矣身陷於此獄, 實由於逆謀不從之致。 凶人作黨設謀時, 嫌於獄中告變之名, 知賊情不告, 則禍在罔極, 而身爲不忠之臣。 密付廟堂, 俾無知情擧事之患。" 監營所納者有曰: "凶人書簡二張, 名錄一張, 囚懷德獄時, 刑房朴必明及衙奴奪去。 分付嚴囚, 使無逃躱之患" 云。 還爲堅封入啓, 而請出付盡性於禁府, 傳曰: "知道。" 時, 夜深, 闕門已下鑰, 招當直都事於闕外, 分付囚盡性於禁府。 又啓曰: "上變人權盡性, 卽當設鞫, 而前日鞫廳, 尙不撤罷。 請移送鞫廳, 而今已夜深, 禁府堂上待明朝牌招, 以爲鞫問之地。" 傳曰: "允。" 盡性, 權尙夏、尙洊之從孫也。 其父燮, 虛妄悖惡, 憑恃勢力, 多行不義。 父子同惡, 僞造御寶, 事覺被囚, 越獄亡命, 任意行止, 而人莫敢誰何。 韓祉嘗按湖西, 還囚嚴治, 必欲致之法, 爲其陰中去職。 至是兇黨敗, 監司李宜晩, 又嚴加推訊, 渠自知不免, 乃有此上變。 人皆知其出於時月緩死之計矣。
地名: 淸道 (慶尚道, 郡)
年: 1733.0

○行推鞫。 更問黃再徵, 再徵供: "起石、起先、戍伊山、金山及黃溥之甥姪申震淸, 同議鎭紀家事, 而戊申黃溥事後, 臣聞斥賣鎭紀田土, 嫁鎭紀女之說, 招問於鎭紀在京婢二禮則以爲: ‘申震淸來在戍伊山家, 主張鎭紀家事, 婚鎭紀女, 而欲與安城亡命賊高哥成婚, 則鎭紀女逃出, 故震淸躬自跟尋, 終至過婚。’ 云, 臣聞之駭然矣。 辛亥鎭紀子被囚於捕廳, 以不善養獄, 捕廳責二禮, 則二禮來言於臣, 欲賣黃溥造置石物, 以爲養獄之資, 故臣許之。 蓋溥罪死後, 曾祖奉祀移於臣, 故有此問也。 申震淸居文義, 起石之言, 千萬孟浪。" 黃再淑、黃再興面質, 再淑曰: "戊申年汝往戍伊山家, 與鎭紀等諸族聚會之說, 汝豈不來傳於吾乎? 此卽鎭紀子一雄被捕時矣。" 再興曰: "戊申三月十七日, 吾避亂於洪州地, 同月十九日, 一雄被捕消息, 始爲得聞, 鎭紀則元不相見矣。" 再淑曰: "鎭紀借着氈笠來會之說, 汝豈不言乎?" 再興曰: "此言聞於黃鈗, 而仍傳於汝, 吾豈與鎭紀聚會乎?" 問黃再曅, 再曅供: "戊申三月, 鎭紀亡命, 而其母緣坐定配。 此後鎭紀往來之說, 萬萬無據。 稷山戍伊山家, 距陽城臣家爲一十餘里, 如臣窮不支之族, 豈有請會之事, 鎭紀於臣爲八寸親, 渠旣犯逆亡命, 臣豈忍與亡命賊同會乎?" 問黃再暹, 再暹供: "戊申三月, 避亂於大津越邊, 過二旬始還, 鎭紀之來不來, 臣全然不聞矣。" 問黃再興, 再興供: "黃溥死後, 草葬於臣家近處, 鎭紀不奔父喪, 至於亡命, 則臣豈忍與鎭紀同會乎? 二禮以黃哥流來婢, 欲害主家族屬, 故爲此誣陷矣。" 更問黃再徵, 再徵供: "起石納捕廳之臣文跡, 明是僞造。 故恐此事之現露, 誣陷臣身, 而二禮之許賣石物者, 以溥之石物, 用於先山, 實爲可汚, 許賣之意, 成文以給。 至於主張鎭紀家事, 千萬孟浪。" 問起先, 起先供: "今年四月二十一日夜二三更, 鎭紀自忠淸道越大津, 由唐津而來, 戴簑笠, 着周衣, 到臣家, 而鎭紀住於德山
              伽倻山
              白巖寺, 將轉入峽中云。 脫簑笠時見之則似若剃頭狀, 夕飯則得食於臣家, 曉頭還去, 故來路歷入與去時所向, 知不得矣。" 更問黃再徵, 再徵供: "臣意謂, 起石兄弟心必不同矣。 今起先之言又如此, 必是同心謀害臣而然矣。 鎭紀往來之狀, 臣實不知矣。" 問㗡梅, 㗡梅供: "吹螺赤李哥常常往來於臣家, 臣母言: ‘年少女兒, 不得衣食。’ 云則李哥以爲: ‘若爲內人房子, 衣食優足。’ 云, 故臣年十三歲, 與李哥由曜金門入去, 則九月來待於差備門, 引臣入留在於守靜堂
              李尙宮房, 今年四月, 吹螺赤以爲: ‘臣上典方囚捕廳, 不可仍置闕中。’ 卽爲出送矣。" 問後川, 後川卽㗡梅之父也。 後川供: "臣再昨年春, 負柴歸家, 則竹山
              黃生來坐房中, 與臣妻密密相語, 臣欲入房中, 則臣妻以爲: ‘不必入坐。’ 云, 故臣出去, 賣柴復還, 則黃生尙在房中。 臣立於房外, 黃生出來, 而言於臣妻曰: ‘必有好事於汝輩。’ 云而去, 故臣問其由於臣妻, 則臣妻以爲: ‘黃生勸令入送㗡梅於闕中曰: 「必有好事矣。」’ 臣屢問其好事之爲何事, 則臣妻作色言曰: ‘自然知之, 不必迫問。’ 云矣。" 問李永男, 卽吹螺赤也。 永男供: "臣立役闕中, 二禮居在曜金門外, 故常買酒以飮, 而有面分矣。 一日, 二禮言於臣曰: ‘吾之女兒, 君須指路於某處。’ 臣答以: ‘吾不知汝之來歷, 何能指路?’ 二禮自言: ‘無主良民。’ 云矣。 辛亥九月, 內人九月要得使喚女兒, 故臣果爲指導入送, 今年三月, 因査出而出來, 其爲逆婢之實, 臣不能知得矣。" 問㗡梅, 㗡梅供: "戊申後, 臣爲一雄傳食捕廳之時, 永男亦爲時時來到, 故見之, 而臣之爲逆賊之婢, 永男本來知之矣。" 永男與㗡梅面質, 永男見屈。 刑推一次, 供如前。
地名: 淸道 (慶尚道, 郡)
年: 1737.0

○問僧玄機曰: "汝之隨行亡命之賊, 旣告捕廳。 綢繆情節, 一一直招。" 玄機供曰: "熙川吏金世采母, 僧之五寸姑母, 見姪孤孑, 誘之曰: ‘吾有親僧, 在香山
              金剛菴, 可作汝師。’ 世采亦曾爲僧還俗, 故因其師僧信益, 傳言於訓大師, 以己酉臘月落髮, 爲其上佐。 與法訓同宿於世采家, 問師僧根派於姑母則答曰: ‘汝師乃換局時, 定配此處, 仍作僧。 其人善文, 汝可學經。 但自京不無窺伺, 其蹤跡佛家, 以慈悲爲心, 豈可置人於死地? 汝愼勿出口。’ 且師僧家屬, 住接於朴昌柱家, 而於姑母家, 距一帿場, 故夜深姑母導師僧, 往見其母妻。 翌年二月, 安陰
              鄭生及忠淸道兩李生來會, 師僧言: ‘戊申年, 平安兵使軍, 先渡中和, 自下道擧事, 幾乎成矣, 而梁哥不善周旋, 事不諧矣。’ 又言: ‘金重萬告變可痛。 故重萬之爲熙川守, 欲爲放火, 持火藥往路, 因吸烟茶失火, 遂爛其臂。’ 又言: ‘戊申宮城扈衛之時, 吾能超越宮墻, 留接一望於吳判書家, 變服來, 爲香山僧。’ 且各處書簡極多, 而中有申德夏書。 師僧曰: ‘此人若爲平安兵使, 且得瀋陽胡三百名, 可以報讎。’ 其書云: ‘方行移八道, 窺捕不止, 必須操心。’ 云。 又書天中日月缺盈頻, 枰上山河翻覆易之句。 庚戌夏, 師僧作書, 求蔘於江界人田萬圭、申次萬, 秋會萬圭於寧遠
              李哲尙家。 辛亥夏, 又與學僧, 往會于次萬家, 時有三十餘人同坐。 又有胡人乘馬尙船越來, 同會者四十人。 壬子、癸丑之間, 朝家發捕甚急, 故師僧避居寧遠尋還。 甲寅申次萬之弟潛商事覺, 故避來, 依于師僧。 師僧令次萬執筆作書, 送于瀋陽通官曰: ‘馬牌尙書大明年號, 錢用常平, 而不用康熙、雍正年號。’ 且及戊申亂生之由, 必待申德夏爲兵使而擧事。 又師僧往來於寧邊謫居人李生, 而又往來於渭原
              李叅判所使其奴石男, 持書往復, 頻送藥物、藥丸。 鄭生則常留接於雲山
              崔壽邦家矣。" 問申德夏, 德夏供曰: "臣於丁未, 爲寧邊府使, 而曾無一僧知名者。 安陰
              鄭姓人, 亦無相知者。 臣之不解吟詩, 世所共知, 作書之事, 尤極曖昧。" 問金載衡曰: "玄機言其師與汝相親, 使汝打造刀子, 炙金小鎗等物云, 無隱直招。" 載衡供曰: "臣爲鍜鐵, 往龍門寺僧義亮所, 見一空殿有僧, 能解文字, 額廣頣尖, 年可四十, 面似有痕, 名則不知。 巡審冶爐間, 有冶匠輩造賣, 而無由知之矣。" 玄機更推, 納供言: "學僧自言, 與喬桐水使韓範錫爲六寸親, 故載衡之將受棍於兵營也, 學僧周旋於範錫。 乙卯又傳學僧書於孟山縣監安鳴鶴, 因官吏安萬周妹月梅, 轉通于衙。" 又言: "師僧常佩三刀, 怪而問之, 答曰: ‘吾於戊申, 超越宮墻而來。 如有捕我者, 足以此刀刺殺。’ 鄭生問: ‘汝隱於吳家, 豈不危哉?’ 云則答曰: ‘吾與吳同謀, 吾若族, 渠亦族矣。 戊申渠爲元帥, 雖自爲功, 其實殲無罪士女, 元無斬賊軍之事。’ 後聞吳元帥喪以爲, 如斷一臂, 又見《勘亂錄》, 手自裂破矣。" 問鄭生名, 玄機曰: "其名下字, 卽亮而上字忘之矣。" 時鞫事嚴秘, 故吳命恒之姪彦冑, 漠然不知, 侍講筵矣。 後敎曰: "紀綱凌夷, 人心巧惡, 此等之輩, 式月斯生。 玄機以遐方丐僧, 偶然被捉, 敢生眩惑之計。 再招所供, 若見其腸。 法訓果是黃賊, 則幾年亡命之賊, 豈可輕漏於年少乞僧乎? 希亮名字, 只稱亮, 而曰忘希, 南門受馘, 名播諸道, 而佯若不知。 若非戊申遺亡之賊, 必是江邊潛商亡命剃髮之類。 法訓不日當到, 自可彰露, 以此嚴問, 期於直招。" 承旨柳儼曰: "鞫體誠宜嚴秘, 不可輕示聖意。" 上曰: "予雖不明, 南門受俘, 盟壇約誓之後, 此等之言, 若少致疑, 則九原之人豈不有憾, 又安可君臨一國?" 更推玄機, 又引龍川府使趙國彬、鐵山武人鄭德鳴及前任碧潼郡守, 今爲全羅右水使成姓者曰: "其師嘗言此等人, 若爲兵使, 可爲戊申事云。" 又言: "其師及學僧, 或往宿於龍川
              車姓人家。" 又言: "與蔘胡謀議於田致峻書堂。" 云。 日雨、法訓拿來, 日雨卽玄機師之師也。 法訓與玄機面質, 玄機曰: "吾老師之弟子, 有兩法訓, 此乃丁姓
              法訓, 非吾師法訓也。 在捕廳時, 已言有兩法訓矣。" 左議政金在魯奏言: "捕校到金剛菴四十里地, 托以雪塞, 終不往見, 所捉又非其眞, 請拿問捕校。" 金世采母小貞與玄機面質, 向玄機曰: "汝之兒名爲誰?" 玄機曰: "金山臺也。" 小貞曰: "果是吾五寸姪, 而吾則初無誘汝爲僧之事。 若勸汝爲僧, 舌必坼矣。" 惠學與玄機不詳知。 田萬圭ㆍ次圭、申次重等供曰: "臣等深居山峽, 徒知食粟而已。 初不知法訓、玄機之爲何許僧。" 其他所引者之招, 皆與玄機言相違。 玄機所稱鎭紀之法訓, 拿來取招, 法訓供曰: "僧本是永興
              韓益興之子, 十一歲爲僧於老德寺, 十九歲入香山
              眞佛寺, 讀經矣。 實非亡命賊鎭紀。" 又引禮曹印給公牒, 使掌重創永興影幀移安之舊菴以辨之。
地名: 淸道 (慶尚道, 郡)
年: 1755.0

○刑訊林國薰, 國薰供: "志父子之與京人相親者, 臣不知, 而夏徵曾與志相親, 夏徵在羅州時, 志之子常在衙中。 鄕人相親者林徵遠, 而柳鳳輝之族柳尙轉及尙轉之子鳳泰, 亦往來志家矣。 京人李姓字濟伯者, 亦與志相親, 庚午年臣來京中志家時, 濟伯來觀其酬酢, 似親密矣。 其時坐客, 則希哲妻娚李姓人也, 臣留希哲家數日, 而兩李數來矣, 希哲妻娚兄弟輪回往來, 而其中名明祚爲李普昱繼子者, 在羅州時相親往來矣。 今番金溝道中, 孝植以爲, ‘吾則知掛書幾微’ 云矣。" 濟伯, 蓋師尙孫修敬也。 國薰又供: "所謂尹修撰, 不知其名, 所謂序文, 不知其意, 而題則《夢錦堂序》, 夢錦, 是志之堂號也。 所謂夏徵之壻, 夏徵喪妻時, 來志家矣, 志聞馬虎之災無憂喜, 而曾有星隕, 故志以爲 ‘此天鼓星也, 壬辰年前有此變, 今聞有此變, 年數若滿, 則亦必有亂, 若有亂, 則吾必放還’ 云矣。 務安
              玉山洞居尹哥兩班, 名不知年近六十, 善推數, 曾來羅州謂臣曰, ‘某年, 朝廷必有變, 彼此間一邊人, 必多死’ 云, 故臣以此言于光哲, 則光哲頗有喜色。" 國薰又供: "嘗往志家, 則志以爲, ‘忠淸道多失火藥, 故有騷屑’ 云, 仍言秘記中語, 渠必有意而言矣。 志嘗傷腰病臥, 曰, ‘吾之不死誠不緊, 但欲久生, 覽時人之出場’ 云, 此蓋引用屈原遠遊賦之意也。 志又以爲 ‘時勢漸非, 彼此相合, 吾則永塞之外, 無他道’ 云, 光哲則以爲 ‘京中人心、世道, 無可爲’ 云矣。 志之妾, 卽羅允學之婢, 允學亦與志相親。 光哲稱以山訟, 昨年上京, 而兄弟離其老父, 一年不歸, 事涉殊常。" 國薰又供: "李萬江謫中, 與志書札往復之狀, 臣亦知之矣。" 國薰
              尹應振面質。 國薰曰: "汝往來羅州時, 言吾身數三年不好, 又言某年一邊人多死云, 故吾曰 ‘某邊耶’, 汝曰 ‘某邊’ 而方來某年, 或後某年, 有此事矣, 光哲推數, 曾聞光哲之言, 因人爲之云矣。" 應振曰: "只言汝之身數, 某年不好而已, 元無一邊人多死之說矣。" 問光哲, 光哲供: "臣求序文於尹尙白, 尙白製給矣, 所謂箕叟
              尹得九之字, 卽澶之子, 聖時之孫, 堤川
              李哥之壻也。 臣與尹得九相知十餘年, 得三是得九之兄, 而李夏徵之壻也, 得九或來臣家作詩矣。 務安術士尹應振則未見, 而曾爲推數矣。 臣昨年來京時, 見分撥而知有虎災, 甲子年, 見朝報及狀啓, 知有星隕之說, 而天鼓星之說, 臣不爲也。" 光哲、國薰面質, 國薰曰: "汝自京下來時, 豈不爲虎入之說乎?" 光哲曰: "果言之矣。" 國薰曰: "汝又不爲馬入之說乎?" 光哲曰: "此則吾何嘗言乎?" 國薰曰: "汝豈不曰虎入馬入大變怪乎? 其時有星隕, 故汝又以爲, ‘壬辰前星隕, 其後有亂, 趙重峰前期知之。 自甲子計至幾年, 則必有事’ 云矣。" 光哲曰: "星隕之說, 吾何嘗酬酢乎?" 彼此互相爭詰。 光哲曰: "汝曾有靈巖人預爲避亂之言, 故吾責其妄言, 豈以有亂之說, 言於汝乎?" 國薰曰: "其時汝來小房, 明言之, 又豈不曰非久當有亂離, 吾當放歸乎?" 國薰又曰: "其時吾傳尹哥之言, 以爲某年, 朝廷必有變, 彼此間一邊人盡死云, 汝豈不聳聞其言乎?" 光哲曰: "汝言於吾, 故吾曰如此言易生事, 不可妄說。 應振曾謂吾必有官厄, 而吾豈有官厄乎? 應振之言, 不驗云矣。" 國薰又供曰: "光哲嘗誦傳一絶句曰, ‘鐵馬西來漢水濱’ 云云, 而此詩卽當宁夢中肅廟所贈詩云矣。" 上憤痛不能定坐。 承旨金善行曰: "此卽麗朝恭愍王事, 而詩讖已驗於紅巾賊, 臣等亦嘗稔聞而誦之, 有何可驚耶?" 上喜曰: "然乎?" 卽加金善行資, 除都承旨。 又令光哲、國薰面質, 光哲則曰: "國薰誦傳此詩。" 國薰則反曰: "嘗聞於和順居崔彦恒。" 盖光哲凶獰, 擧麗末詩, 傅會爲說, 與國薰輩瀾漫酬酢, 至及於不敢言之地者綻露無餘, 上卽命結案。 其結案曰: "臣以逆商之孫, 逆志之子, 凶謀、逆節極其狼藉, 而又不勝逆心, 嚴問之下, 敢以麗末詩句罔測比擬, 大逆不道, 遲晩。"
地名: 淸道 (慶尚道, 郡)
年: 1786.0

○癸酉/忠淸道觀察使金光默, 以奴婢推刷宣頭案聞。 敎曰: "刷奴之不付刷官, 屬之營邑, 卽予初元法令。 況今年, 卽刷定年限也。 査充査免之際, 積弊、痼瘼, 一洗前日之習, 則固善矣。 萬有一監司, 只諉守宰, 守宰一任下吏, 討索依舊, 侵虐反甚, 其可曰國有法乎? 向因鏡城倅事, 北民猶有願復刷官之說, 以此反隅, 他道列邑, 安保其無是也? 廟堂嚴飭諸道。"
地名: 淸道 (慶尚道, 郡)
年: 1791.0

○癸卯/召見前忠淸道臣鄭存中, 詢問本道事宜, 存中陳道內之弊, 請修軍器、繕城池曰: "忠州介處湖、嶺, 宜修城堞, 而有難專責本邑。 令道臣, 割與還穀, 逐年改築, 如淸州之爲, 宜矣" 命廟堂稟處。 存中又曰: "石城內奴九口, 劃給扶餘
              道泉寺及定山
              定惠寺, 以補蹲柿進上, 而其名尙在於貢案, 因循疊徵, 合當査正。" 上曰: "蹲柿, 大如奕, 硬如石, 無所爲用, 而徒害於民, 而必有其初進獻之本意, 令道臣, 徧問諸寺以聞。" 存中又言: "均廳今年貿米, 若使當年上納, 則必將添其斗, 而改其色, 害歸於民, 姑許停免宜矣。" 可之。

○癸卯/諭左議政蔡濟恭曰: "予於初元, 先將奴婢之弊, 罷刷官蠲雜費, 爲仰承先朝德意之萬一也。 卿於伊時, 在有司之任, 撰進節目, 其詳, 卿必記有之矣。 天下之無告而切矜者, 莫過於我國寺奴婢。 以是自昔聖祖, 軫其冤苦之情, 奴貢二匹而爲匹半, 婢貢匹半而爲一匹。 又於先朝, 減良役之半, 又減奴婢貢之半匹。 至甲午, 除婢貢只存口錢, 於是乎奴貢與良役均, 而婢則無役矣。 其後豈更有他弊, 而刷官之弊, 甚於猛虎, 予又罷刷官, 付之列邑。 然而爲弊有甚而無歇, 其弊及於黃口, 又及於白骨。 其名則老味、連伊, 其年則百歲、二百歲, 徵於族徵於隣, 徵於族隣之族隣。 又或所謂頭目輩, 傾破替當, 甚至指徵無處者, 自官定保備納, 否則捐廩防役, 百態千孔, 亂如蝟毛。 此蓋奴婢二字, 有知覺蠢動者所能避也。 設有生産, 其勢自不得不隱漏, 若欲査櫛而搜括, 則害及鷄犬, 村閭蕭然, 從而頭目受賄賂, 符同藏匿, 一年二年, 太半是虛錄, 事之無謂, 孰甚於此? 西北則猶有給復之規, 如三南等諸道, 尤有積苦之端。 事屬民瘼, 百事千事, 皆有矯捄之一條路, 而奴婢疾苦, 官長視以不敢着手, 朝廷視以不宜提說, 世豈有如許事理乎? 苟究其源, 由於惡其名而人亦恥, 與比嫁娶不以時, 而人倫之道阻矣。 夬祛積鬱之弊, 惟在於去其名, 然奴婢二字, 卽我箕聖以來千有百年流行之法, 而名分之大界存焉。 若去其名, 則私賤効而倣之, 畢竟名分, 將掃地, 去其名, 非可論, 此所以難之也。 若此則貢奴之弊, 其可莫可議到耶? 良役之黃白, 猶可責出於閑丁, 彼奴婢, 只有此數, 從而額案不相敵, 付之不容議到, 而因而置之, 萬萬無是義。 抑有一二事可合商量者。 或以爲: ‘目下實摠, 卽甲午所定壬辰摠, 而數十年之間, 老故生産, 極其紊亂, 難以爲準。 自昔改摠, 其例不一而足。 辛亥而有辛亥改摠, 後有乙亥減貢之實摠, 其間又有庚午摠名色。 蓋辛亥之於庚午, 厥摠屢改之故, 乙亥事目中, 請準庚午摠者, 較各年高低之摠, 就中摠酌定也。 今雖限以六十年, 只擧辛亥而言, 若溯而徧考, 則辛亥以前之改摠, 不知爲幾十百遭。 況刷官旣罷, 則査免無路? 爲今之計, 莫如令各道各邑, 勿擾勿迫, 不疾不徐, 限歲前誠心搜訪, 毋或固, 必於得失多寡之間, 老故則皆令許免, 生産則毋致遺漏, 而邑比摠, 難於回旋, 則使之道比摠。 若其擧行之善不善, 分遣繡衣而考之, 更定爲辛亥實摠, 則庶有一分利益云云。’ 或以爲: ‘民情之所以厭避者, 蓋出於一冒此名, 甄拔不得者也。 今若令諸道之在奴案者, 如有業武之人, 依京內奴
                【今之士族、中人, 其先或在宣頭案者, 下此族類, 無不入於內奴案者。】
              許贖、北關寺奴許通之規例, 許令赴武擧, 鄕將官首任外, 皆令勿拘, 雖非業武之人, 如有自願從良者, 使之準納年限之貢, 仍許限己身從良, 
                【假令如年今三十一歲者, 都納三十一匹之類。】
              則可以開甄拔之路, 可以除厭避之患。’ 或以爲: ‘奴貢布、婢口錢之收捧上納, 爲弊不些。 若依北關奴貢州倉捧入例, 皆令以穀稱量捧入, 
                【依詳定, 則奴綿布一疋代米十斗, 婢口錢三錢代米一斗五升。】
              而捧糴時, 一體出秩收捧, 穀物則付之均廳, 自均廳給代, 而仍自均廳, 稟議廟堂, 以各其道穀多邑穀物, 依詳定作錢取用, 則可無上納之弊, 亦無難辦之患。’ 或以爲: ‘奴貢所納, 雖在綿豐之時, 升品退托, 所費不些, 況在綿歉乎? 此後毋論綿之豐歉, 一竝以純錢酌定, 則可以紓力。’ 或以爲: ‘奴貢一疋, 卽良役一疋, 其在均視之道, 宜無加減之可論, 而旣冒此名, 又納此布, 則老除年限, 宜減分數。 奴貢自十六歲至五十五歲, 以準四十疋之數, 比良役減五年, 則亦足以解冤。’ 或以爲: ‘設令渠輩免賤爲良, 良役一疋, 勢不得免, 而避奴趨良者, 惡其名也。 今若改其奴名, 稱以補充隊, 自十六歲至六十歲, 作爲別隊, 付於吏作隊之下、奴作隊之上, 每年所納綿布一疋或錢二兩, 不曰身貢, 而曰以身布, 與良軍竝齒, 則名之所在, 人不厭避。’ 或以爲: ‘所謂頭目十名以上次知者, 二十年無弊搜訪, 無弊徵納者, 特爲免貢, 如其符同隱匿, 憑藉作弊者, 摘發重繩, 亦可以勸懲。’ 今此云云, 各自成說, 雖不可比論於大加更張, 亦足謂之小變則小益, 以予觀之, 則擧皆不免於牽補彌縫。 第一條改摠, 非不好矣, 或使搜括失宜, 則是又出一刷官, 其弊不問可知, 又或付之寧失之意, 而任渠所爲, 則奸僞之滋甚, 惠不下究矣。 第二條甄拔一路, 雖似有據, 此亦富人之幸, 而在貧者似無關緊者。 第三條十斗米之辦納, 難於錢兩, 布疋則保米軍之科外加納, 猶未痛禁, 又豈可添一貢米奴之弊乎? 似不可遽議。 第四條以米爲錢, 特不過小小節目間事矣。 第五條貢限之減五年, 亦或慰悅, 而其於厭其稱而避其役, 固自如矣。 第六條補充隊, 卽公私賤免役後托屬後軍額也。 依倣足可有說, 而不得與良輩混同爬定, 而名之曰補充隊, 則以近日不守分之俗習, 其快樂而爭赴, 難可必矣。 以卿閱歷諳鍊, 必有別般意見之端合對揚者, 以諸條或說, 細加硏究, 幷須逐一指陳, 以副予繼述之苦心。" 後又歷詢京外之臣, 濟恭以無可矯之策爲對。 宣惠廳堂上徐有隣議: "待其査得, 使之隨力許贖, 收其錢物作穀, 置之各邑, 半分取耗, 以作給代之需, 不足之數, 自朝家充給, 無乖名分之慮, 有去痼弊之喜。" 忠淸道觀察使朴宗岳議: "存其名而補其貢, 其案則仍舊額而定爲辛亥摠, 其貢則立新條, 定給私賤保。 大抵公私賤一也。 以私補公, 自是順理, 以奴代奴, 亦甚名正。 公賤每一名, 以私賤二人, 定爲保人, 則公賤可免偏苦, 而私賤亦必樂從, 是所謂一擧而兩便者也。" 慶尙道觀察使鄭大容議: "寺奴之願納代奴者, 皆令免賤, 則奴之名色自如, 而額數不縮, 世世奴縮之稱冤, 亦可慰解。" 餘無獻議。
地名: 淸道 (慶尚道, 郡)
年: 1798.0

○投畀李亨元于嘉山郡。 義禁府啓言: "前慶尙監司李亨元供: ‘還穀之捧以準價, 給人歇價事, 則營下修城倉賑恤庫穀, 例以錢穀參半收捧, 而昨年災荒, 吏民稍實之戶, 無論錢與穀, 依例準納, 貧民之難捧者, 許以詳定例備納。 而十月以後, 逐朔支放, 以初捧準代, 則所餘準捧米豆無多。 分給之際, 多寡參錯, 慮有奸弊, 春巡時付之本官, 準代與詳定, 區別均分, 而詳定所捧, 磨鍊於春分後, 初捧準價, 磨錬於種糧分給。 而繡啓所論, 適在於未畢分之前, 認爲減價出給然者, 勢所必至。 外受米之私買貢人, 轉賣他處事, 則昨年七月, 五旬亢旱, 來頭民事, 慮無所不到, 適有戶曹貢人, 持關文下來, 將賣所收之穀。 列邑以爲: 「此時出穀, 極爲重難, 若自營邑, 除出補賑之錢, 依願貿置, 及春散布, 則於民不無蒙賴云。」 故本穀一千石, 給價四千七百兩, 貿置本倉。 及其助賑列邑之時, 遠近不齊, 不得不作錢輸送, 而春後穀價轉踊, 又値倭糧追劃, 民間無生穀之路, 故關飭該邑, 俾卽發賣, 少紓民力。 而比秋所留, 猶有低昻, 所剩八百兩, 亦卽添助殘邑之賑需。 轉賣他處之說, 或因此而發乎。 每當停退之時, 營穀則勿爲擧論, 便成謬例, 而昨年飭敎, 極其截嚴, 故當初知委之時, 無論某樣某穀, 使之通同停退。 道內會簿當捧各穀一百十八萬七千三百餘石內, 停退爲十五萬八百七十餘石, 較諸元摠, 差剩十分之一, 別會各穀三十二萬一千一百石內, 停退爲二萬一百五十餘石, 較諸元摠, 差減十分一, 依例排朔, 不足之數, 爲二千餘石。 其在公用所關, 雖不得一如會簿, 若謂以公穀則不念經費而盡停, 營穀則爲關私用而停減云爾者, 或有未盡照檢乎。 耗條移賣事, 則昨年無論某邑某穀, 發賣之時, 一從穀簿多少, 均排許賣, 至於淸道、義城兩邑, 則俱以山郡, 還穀最多, 民受其弊, 故以沿邑耗條中, 京外應作之數, 移施於兩邑。 而沿邑則使之留耗作錢, 兩邑則使之作錢減數, 實出於均穀除弊之道, 而變通之際, 自犯妄率。 義城還穀, 題許面諾事, 則該倅新到, 面陳事情, 救急邑公穀之量宜劃給, 自是本道已例, 故先許公穀二百石, 畢賑之後, 以公穀三百餘石修啓。 停退追劃事, 昨年本邑停退, 初有分劃之數, 而該倅加數停退, 故數次退送, 末乃不得已許題, 此非私分吏奴逋之。 或詳定例捧上, 或營作例捧上事, 則該倅以爲: 「積年災年, 徵逋無異枯木生水, 請用詳定例收殺。」 臣亦知違法, 而穀簿之虛錄可悶, 不得已聽施。 繡啓歸之擅便, 何敢自明乎? 整理穀, 事體之尊重, 法意之謹嚴, 今日臣民, 孰不仰體, 承命行査, 何敢慢忽? 而一道之廣, 列邑之衆, 染手弄奸之跡, 終未鉤得其眞贓, 以典守勤慢, 草率論啓, 有若苟且彌縫者然, 情雖出於愚迷, 跡實涉於縱恣。 幕屬之侵虐列邑事, 則當初文簿搜來之際, 穀品探察之時, 十分嚴飭, 各別操切, 自致貽弊於民, 至徹於聽卑之天, 此莫非臣天奪其魄, 死期將迫之致。’ 請上裁。" 判曰: "觀此所供, 都是遲晩, 果非辜負而何? 繡啓中 ‘數載按藩, 別無實蹟, 災年賑政, 亦無設施’ 云者, 有何自明之端乎? 至於穀簿査啓之駭然, 尤爲重罪。 自錦移嶺, 有若非此莫可者。 莫曰大臣之薦, 屢叨重任, 事異常格, 則不能隨處殫竭, 乃反干科至此, 其在勵他懲後之道, 不可以此時闊狹。 嶺海之典, 何敢辭也? 施以投畀之律。"

○忠淸道觀察使李泰永狀啓言: "本道儒生都會、覆試及選武馬兵都試, 例於每年秋定期設行。 而今年穡事被災孔酷, 當秋民情, 到(底)
                〔處〕
              遑汲, 災邑設場, 所費不少, 窮民齎糧, 爲弊可念。 今此覆試, 較諸大比, 煞有輕重之殊, 而一年停廢, 無甚關係, 至於武士都試, 水陸操鍊, 戎政之最大者, 而猶且停止, 則其在均視之政, 宜有通變之道。" 敎曰: "依狀請施行事, 令廟堂行會。 而奴亦民也。 諸道之中, 嶺南寺奴之弊, 卽夙宵念念, 另究便宜之政, 長在講確商量, 姑未能一變痼瘼, 而初元特罷推刷之法。 其後擧行, 依舊侵虐云爾, 則營邑之臣, 豈敢辭不職之罪? 從當隨現嚴處。 而見今宣頭改案, 亦必當前, 依籍案
                〔例〕
              未修正處, 一竝退限事, 分付嶺伯, 而兩湖準此。 荒歲民事, 無論巨細, 莫過於不撓。 凡涉於撓民者, 一切勿爲。 然後可免於揚湯止沸之譏, 而勝似蠲役停賦。 似此諸條之除非擅便者, 各令三道道臣, 論理狀聞。"
地名: 淸道 (慶尚道, 郡)
年: 1822.0

○禮曹以各式年京外忠、孝、烈、狀報政府, 分等抄啓。 忠臣旌閭秩。
                【京居贈參議李士珪, 丁丑虜亂扈從沁都, 殉節者也。】
              孝子旌閭秩。
                【京居故通德郞兪彦淳, 故郡守鄭維, 故士人李堂九, 故折衝宋奎輝, 開城府故士人秦景舜、梁濟均, 忠原故童蒙洪此奇, 永同故士人金良榘, 藍浦故通德郞李基周, 全州故郡守李汝忠, 扶安故士人金履孝, 迎日故士人金仁學, 三陟故學生洪啓夏, 平壤故參奉金宗澤, 咸興故學生李益孫, 富寧武人鄭彭重, 安邊故士人金彦濟。】
              孝女旌閭秩。
                【京居故學生李維妻金氏, 楚山故士人尹基顯妻金氏。】
              孝婦旌閭秩。
                【溫陽故士人李培夏妻南氏, 江界無役宋泰文妻申姓。】
              烈女旌閭秩。
                【京居故學生尹致準妻林氏, 故學生黃奎鈾妻許氏, 故進士權賚妻李氏, 故僉正李秉淳妻金氏, 故學生朴齊衡妻李氏, 故折衝皮尙一妻尹氏, 故學生林日淳妻尹氏, 故學生趙漢錫妻權氏, 贈參議李士珪妻李氏, 故將仕郞安國均妻李氏, 故折衝金順孫妻金氏, 故吏姜寬得妻方姓, 開城府故士人金履瑞妻梁氏, 故士人玄錫祺妻金氏, 廣州府故學生金致彦妻趙氏, 江華府故劉義泰妻河氏, 木川故通德郞金義淵妻李氏, 淸州故士人李集璜妻李氏, 靑陽故良人李重馥妻金姓, 稷山故良人李士玉妻白姓, 全州故士人宋規煥妻安氏, 玉果故良人金夢愛妻金姓, 錦山故士人朴希默妻金氏, 光州故士人崔弘淳妻申氏, 淸道故士人李宅俊妻郭氏, 蔚山故學生許塾妻李氏, 山淸故士人閔百祿妻盧氏, 河東故士人崔浩妻金氏, 其女兄故士人金尙讃妻金氏, 寧海良人金文在妻私婢一烈, 襄陽故士人鄭用觀妻申氏, 三陟故良人崔明倫妻朴姓, 原州故通德郞朴東肇妻李氏, 洪川故士人許殷洙妻李氏, 長淵故士人金在重妻李氏, 載寧幼學康彛根妻李氏, 平壤故士人張禮維妻李氏, 館軍朴允建妻朱姓, 殷山故士人李再倜妻金氏, 成川故良人李廷沃妻趙姓, 德源故武人南允福妻李氏, 咸興故士人朴尙駱妻金氏。】
              孝子贈職秩。
                【京居故進士金善民, 任㠎。 故通德郞申晧, 開城府故士人金彦璋, 公州故士人閔鎭運, 木川故通德郞金義淵, 〈天〉安故同知李大亨, 淸州故通德郞李尙復, 扶餘故士人黃載謙, 全州故別將金養直, 故士人金亨福, 光州故士人金光儁, 其弟故士人光源, 永川故士人李時復, 淸道故士人李宅俊, 寧越故學生嚴健中, 橫城故幼學申昅, 其弟故同知
                    
                  , 谷山故士人韓錫龜。】
地名: 永川 (慶尚道, 郡)
年: 1417.0

○以廉致庸屬永川爲官奴。 刑曹、臺諫交章請曰:
地名: 永川 (慶尚道, 郡)
年: 1428.0

○刑曹啓: "慶尙道
              永川人崔至誠奴崔石等五人, 謀殺主, 請竝凌遲處死。" 從之。
地名: 永川 (慶尚道, 郡)
年: 1429.0

○刑曹啓: "永川人私奴三彦, 打傷其主鄭&#x23CB2;, 律該處絞。" 從之。
地名: 永川 (慶尚道, 郡)
年: 1431.0

○禮曹啓: "京畿
              衿川住戶長莊美, 父歿未幾, 母又歿, 連守墳, 一日一歠粥, 朔望致祭, 至今不廢。 交河縣住黃檿父母沒, 連六歲守墳, 蔬食歠粥, 寢苫枕塊, 哭泣不輟。 陰竹縣住尹珠, 其父得疾, 專身不遂, 不離側奉養, 及歿, 擗踊哭泣, 廬墓三年。 兪賁父歿守墳, 泣血三年, 未嘗見齒。 金均母歿, 織屨編茵, 賣以爲食, 廬墓三年, 又三年不廢朔望之奠。 川寧縣住安六孫年十一父歿, 廬墓三年。 陽智縣住韓信事父母盡愛敬, 父歿守墳, 不廢朝夕之奠, 哀慼三年。 高陽縣住生員洪伊年過四十, 不求聞達, 不離親側奉養, 雖難繼之物, 盡力求索以獻。 楊州府住前訓導申安善年方五歲父歿, 奉母孝養, 及母死, 合葬于父墳, 三年不出洞口, 朝夕朔望奠兩墳如一, 不作佛事, 鄕黨敬信。 原平住及第李孟畯妻文氏年二十一夫亡, 守信凡三十年。 全羅道
              全州記官李貞年十二母歿, 抱屍哀呼, 晝夜不輟, 居于殯側, 親自炊爨, 以供朝夕, 守墳三載。 茂珍郡記官金羅年九歲母歿, 廬于墳側, 以終三年。 南原府住姜一遇年十六母歿, 守墳三年, 以禮終制。 龍安縣住高天桂, 己亥年征對馬島時, 代父以行, 被虜拘留, 至庚子年乃還, 父已死, 行喪三年, 養其母盡孝。 茂珍郡住船軍李實妻年十四, 擧家瘟疫, 隣里不通, 母及兄俱歿。 女與其父藁葬於外, 父又歿, 女呼天擗地, 以槽掩葬父屍, 晝夜不離。 疫氣旣息, 乞貸邑里, 先葬父母, 後葬其兄。 全州住參軍鄭尙周妻金氏年二十六夫亡, 隨夫母以居, 年逾八十, 孝養無違。 康津縣住生員金适妻金氏, 年二十五夫亡, 不離姑側, 奉養至誠, 愈久不衰。 慶尙道
              慶山縣住孫日宣, 家有疫疾, 父歿未期, 母又歿, 人皆畏避。 日宣親負屍藁葬, 朝夕哀哭, 遂同穴而葬, 歠粥面墨, 盡心致奠, 以終三年。 寧海府住朴龍, 無奴僕, 産業至貧, 父歿葬訖, 廬于墓, 不顧生産。 大丘郡(任)
                〔住〕
              船軍朴得春, 家貧無賴, 母死守墳, 歠粥擔石。 至騎船之期, 則賣田雇人, 以代其役, 遂終三年。 永川郡住散員金學文事親孝, 得四時新物, 必先獻父母, 父歿身係船軍, 未得恒居墳側, 番上則戍海, 番下則守墳, 薦時食一如生時。 忠淸道
              稷山縣住食醫崔子雲, 母歿守墳三年, 朝夕哭泣, 親執炊爨。 父專身不遂, 臥床者七月, 子雲親自湯(樂)
                〔藥〕
              , 灸之得差, 猶不離側, 盡心孝養。 洪州住陳謹, 年方十歲父歿, 哀痛過情, 及母死, 廬于墓側, 朝夕哀呼。 大興縣住朴近妻郭氏, 年二十六夫死, 斬衰三年, 祥禫之後, 不歸其家, 侍舅姑側, 紡績織紝, 以供衣服, 親調甘旨以奉養。 保寧縣女甘勿伊年三十九夫亡, 服衰三年。 服闋, 母及兄弟欲嫁之, 匿不從, 隨子以居。 舅死, 又喪三年, 母死, 又喪三年。 公州住金叅妻朴氏年十八夫亡, 親備朔望之奠, 以終三年, 隨舅氏以居, 盡心奉養者, 今四十三年。 溫水縣住姜訥妻年二十五夫亡, 母欲奪志, 不從, 守節至今。 泰安郡住金洽妻若信年三十三夫亡, 服喪三年, 隨舅姑盡孝養, 及舅姑歿, 又行三年喪, 至今守信。 平安道
              安州住魯思點, 父歿守墳三年, 朝夕哭奠, 負土成墳。 上項孝子節婦內, 未蒙褒賞者, 依他例復戶; 孝子才堪從仕者, 量才敍用。" 從之。
地名: 永川 (慶尚道, 郡)
年: 1445.0

○刑曹啓: "永川囚私奴臥道竊盜, 拒捕殺人, 律該斬。" 從之。
地名: 永川 (慶尚道, 郡)
年: 1457.0

○尹陪者, 大護軍統之子也, 嘗居永川, 來告承政院曰: "邑人前德源郡事曺尙明等二十五人, 得皇甫仁朱書, 其書曰, ‘金政丞得慶州, 則皆用汝等矣。’ 尙明秘藏之, 其婢夫李同者搜得以示臣。 臣欲齎來, 本邑品官人吏追捕奪去, 且囚臣使不得出入。" 承政院見其言貌誑誕、頭戴葦笠、服短布衣, 疑爲狂人詰之, 陪自言曰: "吾(買)
                〔聞〕
              此言時, 得此葦笠與綿布帶。" 承政院以啓, 命召其(第)
                〔弟〕
              訓鍊參軍尹末問之, 末曰:"兄陪自少有疾, 養於祖母家, 祖母歿後, 隨父居鄕。 常發狂疾, 父不能制。 鄕人亦不齒。" 命末率去。
地名: 永川 (慶尚道, 郡)
年: 1458.0

○戊戌/幸慕華館, 觀射置酒, 臨瀛大君
              璆、永膺大君
              琰、桂陽君
              璔、密城君
              琛、義昌君
              玒、寧海君
              瑭、誼城君
              寀、順城君
              &#x27A9A;、咸陽卿
              &#x27A9A;、瑞原君
              &#x21A41;、寶城尹
              㝓、樂安尹
              寍、永川尹
              定、銀川君
              讃、德城君
              慜、原川尹
              宜、新宗令
              孝伯、領議政鄭麟趾、右議政姜孟卿、左贊成申叔舟、右贊成黃守身、右參贊成奉祖、兵曹判書洪達孫、雲城府院君
              朴從愚、鈴川府院君
              尹師路、判漢城府事金何、知中樞院事楊汀ㆍ朴薑、刑曹參判宋處寬、都承旨曺錫文、右承旨韓繼美、左副承旨權摯、右副承旨金礩、同副承旨鄭軾、野人
              童馬羅古ㆍ記三奴、倭人
              曾齡ㆍ乾舶ㆍ井大郞ㆍ藤仇郞等侍。 璆、麟趾、孟卿、何、奉祖等進酒, 倭、野人亦進酒, 命&#x27A9A;、㝓、孝伯、上護軍奉石柱ㆍ魚得海ㆍ李埤、仁壽府尹康袞、司僕內禁衛訓鍊觀及野人等射侯, 賜童馬羅古等綿布有差。
地名: 永川 (慶尚道, 郡)
年: 1462.0

○左贊成黃守身上言曰: "臣本無才識, 謬蒙睿眷, 濫參勳盟之列, 位至崇班, 恩寵踰分, 圖報無由。 福過災生, 被牙山人訴, 憲府論臣之罪, 幾陷不測, 日月所照洞知無他, 生死肉骨之恩, 感銘罔極。 然憲府論曰, ‘名屬公而且耕且收, 竊其國財也。’ 臣竊謂, ‘大抵論人之罪, 覈其實服其罪, 然後按律科斷,’ 今憲府不然, 但據平山己卯年伴人尹山耕作, 庚辰、辛巳年吳連守耕作之文, 不覈花利所用之人, 遽以臣爲竊其國財。 此田自受賜之年還納, 至己卯年, 吳連守、尹山分半耕作, 其曰, 己卯年尹山, 庚辰、辛巳年吳連守耕作’ 之文亦妄矣。 憲府樂言臣過, 據此不明之文, 誣論臣罪, 天日照明, 俾問尹山、吳連守, 其租果皆此人等分用, 不與於臣, 憲府愧其前言之妄, 欲於箠楚之下, 取招成罪, 以實其言, 臣竊痛悶。 請下他司辨明, 明睿洞悉, 不允刑問, 憲府無如之何? 捃摭虛言, 更請臣罪, 尹山非臣伴倘, 仍指揮竝作人, 自此田還納以後, 絶不相往, 吳連守素不相知, 有何厚於我? 而自三月至今被囚, 任度日如年之苦, 尙曰自用? 且田地非囊中之物, 皆着於地, 其四方耕作者, 用花利人昭昭皆知, 臣何得飾非乎? 臣雖至貪, 來往數日程取些少之穀, 以延命耶? 且臣曾受賜永川
              徐盛代之田, 意謂還納, 不收所出, 今次訟時, 更考文案, 乃知永川田不納, 此田尙且疑其還納不收其租, 況已納平山田租, 臣何冒得乎? 證在永川官, 憲府論曰, ‘以沙石而換受膏腴, 瘠國自肥。’ 臣以爲, 牙山官屯田凡二十四處, 其十七處不用田地。 臣棄置不耕, 或陳荒, 或他人耕作, 其二處去秋全損不收, 但片田五處竝耕耳。 差人逐所審檢, 則換受膏腴, 瘠國自肥之論, 自虛矣。 臣若欲得膏腴置農場, 則回換之日, 卽聚奴婢, 使居其地而耕耘矣, 何至三年無一奴居者乎? 其僅耕五處, 亦皆竝耕, 但不絶之, 以待移葬耳。 今與牙山人旣作仇讎, 移葬未安, 且緣此田, 枉被論責, 屢煩天鑑, 心常隕越, 何心仍耕乎? 已送人勿令幷耕, 還納其邑, 瘠國自肥之論, 臣實痛悶。 憲府論曰, ‘惡其社倉而通書者, 病於國也, 移葬其妻而終不葬, 以爲慮其國論未定, 將以復立而然也。’ 臣等以爲, ‘屢遣使臣, 以審便否, 而革之有年矣。’ 非國論已定而何? 復立萬無急急破取之書, 已通於禹治矣。 臣以爲, 葬穴與公衙相距不容數十步, 若設社倉於公衙, 則安得移葬乎? 於咸禹治處通書曰, ‘進人仰白傾照。’ 仍使告曰, ‘亡妻移葬, 曾已蒙允, 詮聞公衙社倉排置, 然此衙東穴乃葬所, 須去此衙然後可葬。 今若入社穀不可, 請勿爲之。’ 臣之所言, 止此耳。 社倉之穀, 雖不入公衙, 其邑倉庫俱在, 可以爲之, 何病於國乎? 復立萬無急急破取之言, 憲府未見臣書, 此言必自訴臣之口而出, 義不可偏聽, 憲府何所取信而敢論之乎? 自牙山革罷後, 因人民告訴, 吏曹連年分揀, 屢遣臣更審便否, 尙且未定。 辛巳四月, 刑曹判書朴元亨又審啓本, 時未定奪, 同年五月牙山官奴禾萬訴臣, 至今未畢, 何敢移葬乎? 憲府所論, 國論已定, 革之有年, 其妻終不移葬之言, 其誣明矣。 元亨生存, 禾萬之狀在, 而文案俱明, 尙云有年, 織成無辜, 其他罪臣之言, 推此可知。 憲府論曰, ‘謀欲抑買, 私其官也。’ 臣以爲, 其公衙之買, 雖曰初臣所欲, 後知其非悔而反正, 則尙且無咎, 況此事以移葬處禁伐? 臣奴末金下去公衙買得, 右奴自意呈狀, 詰其價之輕重定價, 然後來告請價, 臣以爲不可也, 不給其價。 其處尙在, 鄕校造成, 已曾區處, 憲府行移已審間架, 訴臣者亦服, 不買此家, 不干於臣, 衆所共知。 憲府所論抑買私其官者, 其誣亦明矣。 憲府論曰, ‘采田花利之求, 計析秋毫。’ 臣以爲田地換受戶曹明文其年六月到付, 以其靑苗未發穗前回換所出, 例當臣得, 公然許給。 其伴人金孝禮其處居生人也, 奴末金已曾下去奴也。 於二日程途皮粟五石、小豆十斗瑣瑣小物何敢來京, 告臣然後請托受出乎? 臣之不知也明矣。 且憲府推問之際, 深刻之狀, 口不可道, 臣之請托之實, 不待取一言而枉論, 計析秋毫, 臣實痛悶。 憲府論曰, ‘官奴冒濫役使, 隱占人民。’ 臣以爲, 牙山官奴道者, 於己卯十二月, 以丘史、奉足受立案後, 毋役使事, 告于都官, 傳報刑曹, 移文觀察使, 乃得放役, 臣於已前私得使用, 則但受都官立案耳, 何必由都官、刑曹、觀察使轉轉苦受明文, 然後得放乎? 前項三司印信官署, 若以臣爲僞造則可矣, 若非僞造, 何不取信? 且此奴自己卯八月至十一月, 其邑豈無役使明文乎? 憲府皆不考實, 論臣爲隱占人民, 臣實痛悶。 臣之所言俱有明證, 憲府所論, 實是羅織, 其曰貪饕, 曰其心甚黠、其謀甚巧, 曰誣天聰, 曰肆行貪恣、飾詐欺罔, 極口誣詆, 若撻于市, 臣豈能家諭戶曉, 以明其不然乎? 臣不勝愧赧, 靦面周行, 況政府, 百官之長, 贊成, 政府貳官, 尤不可得責而就職, 乞罷臣職, 杜門省咎, 得保聖恩, 不勝幸甚。"
地名: 永川 (慶尚道, 郡)
年: 1463.0

○己卯/右贊成李承孫卒。 (子)
                〔字〕
              
              引之, 永川人。 自少聰慧溫雅。 永樂丁酉中生員試, 庚子擢文科, 轉授承政院注書, 歷吏、兵曹正郞。 癸丑征李滿住時, 大將崔閏德以承孫爲從事官。 遷議政府舍人, 擢司憲執義兼知刑曹事, 聽訟明允, 遷兼知兵曹事。 拜承政院右副承旨升都承旨, 轉吏、兵曹參判。 戊辰擢爲(刑書)
                〔刑曹〕
              判書, 己巳授大司憲, 因其家婢訟事見罷。 辛未除禮曹判書, 癸酉罷。 世祖卽位賜原從功臣號, 丙子秋出爲京畿觀察使, 丁丑復拜禮曹判書, 移判戶曹。 己卯拜議政府左參贊階崇祿, 以年七十上書致仕, 不允。 癸未超右贊成, 以病卒。 承孫處事明敏, 人以吏幹推之, 訃聞輟朝二日, 贈諡成靖, 佐相克終 ‘成’, 恭己鮮言 ‘靖’。 有子五, 永弘、永宣、永昌、永敷、永蕃。
地名: 永川 (慶尚道, 郡)
年: 1466.0

○傳旨刑曹曰: "前龍宮縣監宋守殷, 決杖一百, 屬官奴。 前陜川郡守權得經、永川郡守申命之、眞寶縣監李質、玄風縣監孫閏生、昌原府使李壽生、密陽府使禹垓, 決杖一百, 收告身。 江華府使禹繼蕃、金城縣監李仁順、高敞縣監蔡申命、盈德縣令金惶、文義縣令趙崝、礪山郡守趙崇智, 收告身。 山陰縣監鄭成良、漆原縣監崔安智、高靈縣監李永蓁、三嘉縣監文碩漢、平壤判官李壽朋、成川府使李惇仁、江陵府使金仲廉、判官李貴華、原州牧使金克己、判官鄭和、醴泉郡守金祗、藍浦縣監吳子善、永春縣監曺尙謙、鎭川縣監裵止訥、懷仁縣監成繼姓、沃川郡守金映璧、全義縣監崔鎭、林川郡守朴輝、咸安郡守柳訓、豐基郡守禹塲、潭陽府使薛晟、河東縣監尹愼德、靑松府使崔尙柔、咸昌縣監權漢生、咸平縣監成繼曾、陰城縣監金淮、旌善郡守朴繼姓、奉化縣監柳暟、果川縣監尹繼智、前全義縣監金嗣源、樂安郡守尹利、淸州牧使黃守正、判官琴以詠、咸陽郡守盧藎卿、前果川縣監任彭孫、包伊浦萬戶鄭愼之、甘浦萬戶庾善言罷職。"
地名: 永川 (慶尚道, 郡)
年: 1469.0

○大司諫姜子平等啓曰: "本院發差, 推捉選上奴子于永川京邸, 拿人以來。 其隣人朱才等敺官差, 官差勢窮, 走入正言朴孝元家, 才等逐入孝元家內。 臣等發差, 捕才等及切隣人, 才等又拿官差曰: ‘當往宮。’ 臣等未知某宮。 此雖院中私事, 請避嫌。" 上曰: "勿嫌鞫之。" 子平, 孝寧大君
              &#x25677;孫女壻也, 嘗居養親之喪, 一日詣春陽君
              徠第, 言曰: "仕官當及壯年, 吾年過四十, 若居喪以終三年則老矣。 請君爲我, 善辭大君, 以吾羸病, 啓請脫服。" 徠佯應曰諾, 終不告大君。 子平至百日乃自脫焉, 未幾爲大司諫, 子平不能直言正諫, 乃用小忿引嫌。
地名: 永川 (慶尚道, 郡)
年: 1472.0

○刑曹三覆啓: "永川囚私奴介三再犯竊盜罪、益山囚私奴莫金再犯竊盜罪, 竝依受敎, 絞待時; 金溝囚白丁金今山持兵器盜李莫同家牛馬罪, 依受敎斬待時。" 從之。

○刑曹三覆啓: "典獄囚白丁莫松、金戒守刦行人强盜罪, 洪州囚鄕吏李山老、白丁崔山、良人朴同、私奴金叱同刦朴佛老家强盜罪, 律該斬不待時, 依受敎, 妻子永屬邊邑奴婢。 晋州囚白丁黃仇知與良人金末山等盜姜子魚家衣服、雜物罪, 依受敎, 三人以上成群作賊, 爲首者絞待時。 永川囚學生李末同强奸李甫誠女元非罪, 律該絞待時。" 竝從之。
地名: 永川 (慶尚道, 郡)
年: 1478.0

○宗簿寺啓: "陶城副守
              千丁奸同姓六寸兄永川君
              定率居妾女妓勝念奴爲妾, 傷敗彝倫罪, 女妓勝念奴以永川君
              定妾, 奸定小功親陶城副守
              千丁, 因仍隨居罪, 勝念奴律該杖九十ㆍ徒二年半, 決杖一百, 餘罪收贖; 千丁上裁施行。" 命千丁收職牒, 勝念奴減二等。
地名: 永川 (慶尚道, 郡)
年: 1480.0

○辛丑/御經筵。 講訖, 大司諫金碏、持平崔漢侯, 請以蒜山堤堰還民, 不聽。 碏又啓曰: "天使之請甚煩, 是必聽族親及通事之言, 而如是也。 請示加罪之意, 使不得言。" 上曰: "此輩不知國家大體, 雖如此敎之, 無益矣。" 領事鄭昌孫啓曰: "天使請民麥田, 以給其族, 甚爲不可。 由聽之易, 故請之甚瀆。" 上曰: "凡有請, 若不易從, 則彼必銜之, 歸奏皇帝曰: ‘皇恩至重, 而朝鮮待之甚薄。’ 則皇帝以爲何如?" 同知事李坡啓曰: "世宗於中國宦寺, 必待强請, 而後從之, 今殿下易從, 故如此煩瀆。" 金碏啓曰: "梅花, 大君之妾, 不可以凡奸, 論南忻也。" 上問左右, 昌孫曰: "大君豈無婢可使, 而乃以壻婢, 置之傍側耶? 雖不名爲妾, 必薦枕席者, 忻乃奸之, 情不可恕。" 上曰: "大君以爲非妾, 其可徒信隣人之言?" 漢侯曰: "問於大君之子永川君
              定, 謂是大君之妾。" 上曰: "李塤云: ‘永川君醉發此言。’" 昌孫曰: "忻罪難貰。 請付處于外。" 從之。
地名: 永川 (慶尚道, 郡)
年: 1509.0

○義禁府堂上成希顔、鄭光弼、金詮, 以尹湯老妻李氏逃奴婢相爭事, 啓曰: "臣等觀洪若鱗等先世所傳文記, 頗的實。 廢朝時, 內需司委差白崇孫, 持內出文記, 稱大妃殿逃奴婢, 擅便移牒, 監司脅制若鱗等, 收文記, 盡奪奴婢。 而臣等問崇孫奴婢根脚, 則答以不知, 若鱗則盡知之。 以此考之, 則是非立辨。 方今被奪奴婢, 皆分揀還其本主, 若鱗等獨受其枉, 則臣恐有議傳播於外也。" 傳曰: "奴婢相爭事, 本甲乙相爲自主也。 此奴婢根脚, 乃自李政丞
              原傳, 分于大妃殿及坡川君, 而
                【湯老與大妃殿爲兄弟。】
              今歸之於抑奪, 又云有議傳播, 予不審卿等之意也。" 希顔等啓曰: "此若民間事, 則是非已判, 辨之何難? 事干於內, 故不敢擅便。 崇孫在廢朝, 恃威刦奪, 自成文案而納之。 其時金海、永川守令等, 亦畏懼, 不尋根泒, 一從崇孫所指, 而莫敢違, 決知其枉也。 若鱗等於訟庭, 不曰坡川, 而曰大妃, 此亦非美談也。 然當考帳籍, 分揀。"